Meeste graad 4’s ‘kan nie lees nie’ | News24
Meeste graad 4’s ‘kan nie lees nie’
Byna agt uit tien gr. 4-leerlinge in Suid-Afrika kan nie met begrip lees nie.
Dít is een van die bevindings van navorsers aan die sentrum vir evaluering en assessering aan die Universiteit van Pretoria (UP) oor die jongste navorsing van die Progress in International Reading Literacy Study (Pirls).
Suid-Afrika het in die Pirls 2016-navorsing laaste uit 50 deelnemende lande gekom.
Teen die einde van 2015 het dié sentrum die leesbegripvaardighede van 12 810 gr. 4-leerlinge in al 11 amptelike tale oor Suid-Afrika heen getoets. Die resultate dui daarop dat 78% van gr. 4-leerlinge nie die Lae Internasionale Pirls-maatstaf vir lees kon haal nie.
Celeste Combrinck, waarnemende direkteur van die sentrum by die UP sê, “Terwyl minder as die helfte van die leerlinge wat die toetse in Engels en Afrikaans geskryf het, dié maatstaf kon haal, kon 80% van diegene wat die toetse in een van die nege ander amptelike tale afgelê het, dit nie haal nie.”
Uit die verslag blyk dit dat die Wes-Kaap, Vrystaat en Gauteng die beste gevaar het.
Seuns het swakker as meisies gevaar
Dr. Nic Spaull, onderwysnavorser aan die Universiteit Stellenbosch, sê die situasie in Suid-Afrika is erger as wat voorheen vermoed is.
Ook die minister van basiese onderwys, Angie Motshekga, het nie verwag dat dit só swak gaan wees nie. Sy sê meer as 60% van die leerlinge kom van skole in landelike gebiede.